Vyf gesonde gewoontes vir die feesseisoen - WelstandWelstand
Tuis / Advies / Vyf gesonde gewoontes vir die feesseisoen
Vyf gesonde gewoontes vir die feesseisoen
Jy werk dalk al die hele jaar hard daaraan om 'n gesonder leefstyl te handhaaf of om jou perfekte gewig te bereik. Met die feesseisoen om die draai is dit nou die tyd om waaksaam te wees en nie oorboord te gaan nie.
"Baie van ons sien die vakansie as 'n geleentheid om los te laat en te veel te eet en drink, maar wanneer Januarie kom, voel ons skuldig en spyt," sê Catherine Clark, eienaar en stigter van The Harvest Table.
Desember is nie noodwendig die tyd om gewig te verloor nie, maar dit beteken ook nie jy hoef gewig op te tel nie. "Die feit is dat jy in die versoeking gaan kom om te veel te eet en minder te oefen, so dit is belangrik dat jy jouself nie ontneem van iets nie maar om eerder so te werk te gaan dat jy steeds jouself kan geniet sonder om die vetrolletjies by te voeg."
Clark deel die volgende vyf gesonde gewoontes vir die feesseisoen:
Moenie al jou kalorieë drink nie
Die meeste alkoholiese drankies, sappe en koeldranke bevat baie suiker en kan aansienlik bydra tot kalorie-inname. Kyk uit vir alternatiewe drankies met lae kalorieë of nie-alkoholiese opsies, soos water of sodawater, gegeur met vrugte, kruie en ekstrakte wat jou dors kan les sonder die suiker.
Bly weg van die tafel met die peuselhappies
Die beste manier om van die tafel met die peuselhappies af weg te bly, is om nie om die tafel te kuier nie, want dit sal daartoe lei dat jy eet sonder om daaroor te dink. Plaas 'n paar peuselhappies in 'n klein bordjie in stede daarvan om elke keer net een vir een peuselhappie te vat. Volgens Clark eet mense meer wanneer hul aandag afgelei is. Vra jouself af: "Is ek honger of eet ek net omdat daar kos is?"
Eet eers jou groente
Eet eers jou groente voor jy kos met 'n hoë vet- en suikerinhoud nadertrek. Vul die helfte van jou bord met gesonde groente en eet dit eers; dit sal voorkom dat jy te veel eet, want daar is minder plek vir ryk kosse. Een manier om dit te bereik is deur die 60/40-reël toe te pas – eet 60% voedsame kos en 40% van jou gunsteling kosse om te help dat jy op die regte spoor bly met jou doelwitte.
Kyk wat jy eet deur die dag
Die meeste feesseisoen-aktiwiteite vind in die aand plaas. So as jy weet dat jy laatmiddag of in die aand 'n geleentheid gaan bywoon, kan jy deur die dag dophou wat jy eet en minder kalorieë inneem sodat jy die aand lekker, en sonder skuldgevoelens, kan eet.
Water bevat geen kalorieë nie en het baie voordele, soos om jou gehidreer te hou, die balans van liggaamsvloeistowwe reg te hou en hardlywigheid te voorkom. Boonop hou dit jou langer voller. Dra altyd 'n waterbottel by jou en wanneer jy tuis onthaal, kan jy 'n beker of houer met water plaas waar jy dit kan sien sodat jy onthou om water te drink.